Motor met lyk binne gekaapArgieffoto ŉ Voertuig wat aan die Oos-Kaapse departement van gesondheid behoort, is Maandag naby Mthatha gekaap – met ŉ liggaam steeds binne die motor. Sizwe Kupelo, woordvoerder van die departement, sê die departement se “forensiese motor” is op die R61 naby die Kambi-nedersetting gekaap. “Die bestuurder beweer hy het stilgehou en uitgeklim om ’n nood te verlig toe die boosdoeners op hom toegesak het,” sê Kupelo. Die voertuig is ŉ Ford Ranger met nommerplate GGZ 570 EC in die kleure van die departement met ŉ aangepaste kap. “Ons is bly dat niemand tydens die voorval seergekry het nie, maar doen ŉ beroep op enigiemand wat die voertuig sien of weet waar dit mag wees, om dit onmiddellik by die naaste polisiestasie aan te meld,” het hy gesê. Kupelo sê die departement sal berading aan die bestuurder bied.